יבואה החל לשחק בנבחרת גאנה בשנת 1985, והשתתף עמה בשלוש אליפויות אפריקה במהלך שנות ה-90. בגביע אפריקה לאומות 1992 בסנגל, הגיע יבואה עם נבחרת גאנה לגמר, שם הפסידה הנבחרת במשחק הגמר לנבחרת חוף השנהב בתוצאה 10-11 בבעיטות הכרעה, לאחר 0-0 בתום 120 דקות. יבואה הבקיע את הפנדל שלו, שלא הועיל לגאנה, סיים את האליפות עם שני שערים, ונבחר לנבחרת מצטייני האליפות. בגביע אפריקה לאומות 1994 בתוניסיה, הודחה גאנה ברבע הגמר, שוב על ידי חוף השנהב, כשיבואה לא מבקיע באליפות זו. בגביע אפריקה לאומות 1996 בדרום אפריקה, סיימה גאנה במקום הרביעי לאחר הפסד 3-0 בחצי הגמר לנבחרת דרום אפריקה והפסד 1-0 במשחק על המקום השלישי לנבחרת זמביה. יבואה הבקיע בטורניר זה שני שערים, אחד מהם היה שער ניצחון ברבע הגמר מול נבחרת זאיר. יבואה נבחר גם בטורניר זה לנבחרת מצטייני האליפות. יבואה כבש עבור נבחרת גאנה 29 שערים ב-59 הופעות, והוא מדורג במקום השלישי בטבלת המבקיעים של נבחרת גאנה בכל הזמנים, לאחר עבדי פלה ואסמואה ג'יאן. הופעתו האחרונה במדים הלאומיים נערכה בשנת 1997.